Cherpan: Hari Bansa
TUSUN KEDUA  IYA ke bendar, ketebal agi bala di menua pesisir enda nemu kuing utai nya, nya alai sida irau ati ngasaika sida agi jauh dudi ba pemansang lalu apin bisi pemandai dikena enggau orang ngaduka menua.  Tuai Raban Bansa Iban, Temenggong Jugah anak Barieng balat irauka penumbuh Serakup Malaysia nya tau disemaka ngagai tebu semina manis di pun tang tabar di ujung. Iya ke bendar, mayuh pekara ti dikenangika Sarawak enggau Sabah lebuh numbuhka Malaysia.  Ari atas semua, dua buah menua nya takutka menua Britain tak ngelekaka sida awakka nyadi koloni menua Malaya. Sabah enggau Sarawak takutka bansa asal di menua nya enda dilindung lalu tau ngujungka penusah besai. Ari nya, siti komiti ti dikumbai Inter-Governmental Consultative Committee ti berundingka semua utai ti patut dijaga. Asil ari runding nya digaga Malaysia Agreement ti disain di London lebuh 9 Julai 1963.  Nambahka nya Undang-undang menua Malaysia, Constitution of Malaysia lalu ditusun sereta nyadi lalau enggau tenggau rayat awakka idup beserakup. Maya di sekula Aki Atup ingatka utai ti nyelai ditemu sida. Lebuh hari enam ba ujung minggu bala nembiak dikemendarka ke pasar tauka mindah kini ku ati diri enda jauh ari kandang sekula.  Iya enggau tawing iya rindu nyidi jalai rail orang ngambi kayu batang ari ili sekula. Bisi dua tiga kali sida besatup enggau raban orang ari pasar di seberai mai larung lalu nengah rail nya. Lebuh ditanya ari diri sekelas ke bansa China, sida nadai nemu sida di pasar din bisi mati. Ba bulan Disember taun 1962, Sarawak begau laban munyi ke didinga ari radio, bisi orang angkat meruntak di Brunei. Berita madahka Brunei Rebellion nya di uluka A.M.Azahari ti ngenggaika penumbuh Malaysia. Sida pemeruntak ulih ngalahka Limbang enggau Seria.  Pengachau nya ngerembaika Lawas,Limbang enggau Sebuti di Bagi Miri. Taja pia, sida nya ulih dialahka soldadu perintah menua Sarawak begulai enggau soldadu menua Commonwealth baka Britain, Australia, New Zealand enggau Nepal.  Aki Atup ingat, sida benasit diasuh sekula mendingka radio awakka nemu berita tiap-tiap lemai. NUMBUH MALAYSIA Lebuh aki Atup ba Form 5 ba taun 1963, riput Cobbold Commission madahka orang Sarawak enggau Sabah besedia deka nerima penemu ti deka numbuhka Malaysia.  Ari nya jadi mih perambu ti deka berakupka Persekutuan Tanah Melayu begulai enggau Singapura, Sarawak enggau Sabah numbuhka Malaysia. Perambu nya deka ngeletak 31 August 1963 nyadi Hari Malaysia besenutuk enggau Hari Persekutuan Tanah Melayu Merdeka tang laban bisi penanggul, nya alai iya ditangguh ngagai 16 September 1963. Tujuh minggu dulu ari nya, lebuh 22 Julai 1963, Gabenor Orang Putih ke penudi, Alexander Waddell nyerahka Sarawak merintah diri ti alai Tuan Gabenor Sarawak keterubah, Tun Abang Haji Openg enggau Kepala Menteri Sarawak keterubah, Tan Sri Dato Stephen Kalong Ningkan belabuh ngiring Sarawak. 
See author's posts
